Národný postup Holandska pre prideľovanie obmedzených práv na leteckú dopravu

(2007/C 213/04)

V súlade s článkom 6 nariadenia Európskeho parlamentu a Rady (ES) č. 847/2004 o rokovaniach a vykonávaní dohôd o leteckej dopravnej službe medzi členskými štátmi a tretími krajinami zverejňuje Európska komisia nasledovný národný postup pre rozdelenie práv leteckej dopravy obmedzených na základe dohôd o leteckej doprave s tretími krajinami medzi oprávnené letecké spoločnosti Spoločenstva.

„Ministerie van Verkeer en Waterstaat

Luchtvaart

Postup pri poskytovaní licencií na trasy

upravený rozhodnutím zo 7. mája 2007 (VENW/DGTL-2007/7827)

Datum

20 augustus 2004

Ons kenmerk

DGL/04.U01454

Úvod

Z rozsudku Súdneho dvora vo veciach ‚Otvorené nebo’ z 5. novembra 2002 (1) vyplýva, že ak sa niektorá európska letecká spoločnosť chce usadiť v Holandsku, musí bez diskriminácie a transparentným spôsobom dostať možnosť využívať práva na základe holandských bilaterálnych zmlúv o leteckej doprave. Tento aspekt sa ustanovuje v nariadení (ES) č. 847/2004 o rokovaniach a vykonávaní dohôd o leteckej dopravnej službe medzi členskými štátmi a tretími krajinami. V tomto rámci rozhodlo DGTL (Directoraat Generaal Transport en Luchtvaart – Generálne riaditeľstvo pre leteckú dopravu), že je potrebné zosúladiť politiku poskytovania licencií na trasu a jej uplatňovanie s týmto vývojom v oblasti európskych právnych predpisov a v rámci transparentnosti stanoviť úpravy, ktoré sú na to nutné, v tomto oznámení.

Okrem postupu pri vydávaní licencií na trasu sa upraví aj formát licencie na trasu. Prideľovanie trás bude uspôsobené tak, aby sa každému leteckému dopravcovi Spoločenstva usadenému v Holandsku v zásade umožnilo vykonávať dopravu do všetkých miest na svete. Aby sa určitá trasa dala využívať, musí byť zahrnutá do zoznamu skutočne prevádzkovaných trás vydaného ministrom, ktorý bude zostavený na základe licencií.

DGTL sa ďalej rozhodlo využívať súčasnú systematiku, pokiaľ nie je v rozpore s právnymi predpismi EÚ. Na základe toho boli klauzuly o majetku a kompetenciách v súlade s rozsudkom Európskeho súdneho dvora týkajúcim sa zmluvy ‚Otvorené nebo’ s USA uvedené do súladu s požiadavkami článku 43 Zmluvy o ES (usadenie sa).

Pred vydaním súhlasu DGTL v prípade obmedzeného počtu pristávacích práv určí transparentným a nediskriminačným spôsobom, ktorá letecká spoločnosť môže lietať na ktorej trase. Pritom sa DGTL bude opierať o existujúcu správu, ktorá je zakotvená v oznámení o poskytovaní licencií z roku 1994 a o nové doplnky zakotvené v tomto oznámení o postupe pri poskytovaní licencií na trasu. Spôsob posudzovania sa zvolí a odôvodní v súlade s postupmi všeobecného správneho poriadku (Awb).

Oblasť použitia

Letecký dopravca Spoločenstva, ktorý chce prevádzkovať lety na trasách do tretích krajín alebo cez tretie krajiny z Holandska, musí sa na to, aby si mohol uplatniť nárok na využitie bilaterálnych práv, ktoré získala holandská vláda, najprv usadiť v Holandsku a požiadať o licenciu na trasu alebo – ak ide o nepravidelnú dopravu – o súhlas s charterom (špeciálom).

Platnosť licencie na trasu pre leteckého dopravcu je navyše podmienená platným povolením na prevádzku podľa článku 16a zákona o leteckej doprave.

Vydanie povolenia na prevádzku je zasa podmienené platným osvedčením AOC (Air Operator's Certificate), v ktorom sú špecifikované aktivity spadajúce pod povolenie na prevádzku (článok 9 nariadenia 2407/92). Preprava musí prebiehať v súlade s vydaným osvedčením AOC.

Ak letecký dopravca, ktorý je držiteľom holandskej licencie na trasu, už nie je dopravcom Spoločenstva usadeným v Holandsku, môže minister rozhodnúť o zrušení licencie na trasu.

Vydanie licencie na trasu ale neznamená, že držiteľ licencie nemusí splniť predpisy stanovené v inom rámci, ako napríklad predpisy úradov tretích krajín, do ktorých lieta, alebo dostupnosť časových okien.

Právny rámec

Vnútroštátny

Licencia na trasu alebo súhlas s charterom (špeciálom) sa vydáva na základe článku 16b zákona o leteckej doprave, ktorý umožňuje vydanie licencie v zmysle článku 16 v prípade, ktorý z hľadiska licencie na prevádzku nespadá pod článok 16a. Je to zároveň právny základ na stanovenie týchto pravidiel postupu.

Licenciu možno vydať na dobu maximálne päť rokov. Posúdenie, ktoré predchádza vydaniu, sa realizuje na základe tohto oznámenia vo vzťahu k revízii postupu poskytovania licencií na trasu a oznámenia o postupe pri poskytovaní licencií. Tam, kde sa toto oznámenie odlišuje od oznámenia o postupe pri poskytovaní licencií na trasu, je smerodajné oznámenie o postupe pri poskytovaní licencií na trasu. Pri súhlase s charterom sa okrem toho uplatňuje rozhodnutie o nepravidelnej leteckej doprave (BOL, rozhodnutie z 2. mája 1975/Stb. 1975, 227) a v prípadoch hromadných ciest rozhodnutie o cestách IT (Úprava z 5. februára 1981/č. LV/L 20478/Štátna služba pre leteckú premávku/Stcrt. 1981, 33).

Popri rozhodnutí o cestách IT sú pre nepravidelnú dopravu na základe článku 7 BOL stanovené bližšie pravidlá v rozhodnutí o nákladných a iných letoch (úprava z 5. februára 1981/č. LV/L 20477 Štátnej služby pre leteckú premávku/Stcrt. 1981, 33), opatrení o letoch ABC (opatrenie z 11. júna 1979/č. LV/L 22952/Stcrt. 1979, 131) a opatrení o doprave uzavretých skupín (úprava z 29. júla 1975/č. POL/L 23676/Stcrt. 1975, 150).

Európsky

Európsky súdny dvor 5. novembra 2002 vyniesol rozsudok vo veciach, ktoré otvorila Komisia vo vzťahu k zmluve ‚Otvorené nebo’ s USA (2). Európsky súdny dvor sa priklonil k názoru, že Spoločenstvo má výhradné kompetencie v určitých oblastiach. Okrem toho Európsky súdny dvor rozhodol, že klauzuly vo vzťahu k väčšinovému národnému vlastníckemu podielu a účinnej kontrole v dohodách o leteckej doprave predstavujú porušenie práva na usadenie podľa článku 43 Zmluvy o ES. Ako Súdny dvor, tak aj Komisia (3) vyzvali členské štáty, aby ukončili porušovanie Zmluvy o ES.

Holandsko je vo svetle rozsudkov Súdneho dvora a na základe článku 10 Zmluvy o ES povinné zabezpečiť prijatie vhodných opatrení na splnenie záväzkov vyplývajúcich zo Zmluvy a z dokumentov orgánov Spoločenstva. Podľa rozsudku Súdneho dvora stanovila Komisia záväzky v oblasti vydávania práv v doprave v oznámení Komisie o vzťahoch medzi Spoločenstvom a tretími krajinami v oblasti leteckej dopravy (KOM(2003)94) a k tomu prijatému nariadeniu Európskeho parlamentu a Rady (ES) č. 847/2004 o rokovaniach a vykonávaní dohôd o leteckej dopravnej službe medzi členskými štátmi a tretími krajinami. Pre správu poskytovania licencií na trasu je zvlášť dôležitý článok 5.

Druhy povolení slúžiacich na rozdelenie trás

Oslobodenie od povolení slúžiacich na rozdelenie trás

Na základe nariadenia (EHS) č. 2408/92 (4) o prístupe leteckých dopravcov zo Spoločenstva k letovým trasám v rámci Spoločenstva sa povoľuje letecká doprava leteckým dopravcom s povolením na prevádzku v niektorom členskom štáte v rámci ES. Pre trasy v niektorých členských štátoch sa vyžaduje autorizácia dotyčným členským štátom.

V Holandsku sa však súhlas vydáva automaticky bez administratívnych zásahov, odhliadnuc od oznámení na letiskách a riadenia leteckej premávky, ak sa let skutočne realizuje. Od 1. apríla 1997 pripúšťa nariadenie aj dopravu z letiska a na letisko v rámci členského štátu (kabotáž) pre leteckú spoločnosť ES. Pre dopravu mimo ES je nutné požiadať o licenciu na trasu alebo súhlas s charterom.

Licencia na trasu

Trasy mimo Európskeho spoločenstva spadajú z väčšej časti pod režim bilaterálnych dohôd. Každý bilaterálny vzťah má svoj vlastný charakter. V závislosti od rôznych politických a ekonomických faktorov, ako aj trhovej sily leteckej spoločnosti v krajine, s ktorou bola uzavretá dohoda o leteckej doprave, sa priznajú práva liberálneho alebo reštriktívneho typu. Vydávanie a posudzovanie licencií na trasu sa preto vzťahuje len na trasy mimo rámca Európskej únie.

Najliberálnejšou existujúcou dohodou o leteckej doprave je dohoda ‚Otvorené nebo’ so Spojenými štátmi. Pri takomto otvorenom režime sa viacerým holandským leteckým spoločnostiam povolili lety zo všetkých miest v Holandsku do všetkých miest v krajine zmluvnej strany cez ľubovoľné miesto nachádzajúce sa medzi nimi i prelety do ľubovoľných ďalších miest. Aj frekvencia uskutočňovania letov je v prípade tohto mimoriadne liberálneho režimu ľubovoľná. Licencia na trasu pre linkové služby s cestujúcimi a nákladom ako aj súhlas s charterom sa v týchto situáciách vydáva takmer automaticky.

Ak je bilaterálny režim reštriktívny, tak je v dohode o leteckej doprave okrem iného stanovené, v akej frekvencii a na akých trasách môže fungovať linková služba. V niektorých prípadoch môže tretia krajina v súlade s dohovormi z dohody o leteckej doprave navyše požadovať, aby boli oznámené tarify (sadzby poplatkov). Tieto tarify môžu podliehať udeleniu súhlasu tejto krajiny.

Ako v liberálnej, tak aj reštriktívnej dohode o leteckej doprave sa zatiaľ vyžaduje preukázanie všeobecne väčšinového holandského vlastníckeho podielu a účinnej kontroly leteckého dopravcu (leteckých dopravcov). Dohody o leteckej doprave upravujú hlavne pravidelnú dopravu. Holandská vláda preto zahrnula väčšinové holandské vlastníctvo a požiadavku účinnej kontroly do licencií na trasu, ktoré sa vydávajú pre pravidelné lety. Požiadavka väčšinového holandského vlastníctva a účinnej kontroly sa mení na požiadavku, že letecký dopravca, ktorému sa vydáva licencia na trasu, musí byť dopravcom Spoločenstva usadeným v Holandsku. Charterové lety (špeciály) a lety ad hoc sa často posudzujú od prípadu k prípadu mimo dohody o leteckej doprave v kontexte bilaterálneho vzťahu a vydáva sa pre ne súhlas s charterom.

Súhlas s charterom

Ako už bolo uvedené, najväčšia časť charterových letov a letov ad hoc spadá mimo bilaterálneho režimu. Pre lety v rámci Európy neplatí žiaden zvláštny režim pre charterové lety a treba uplatniť európske nariadenie (EHS) č. 2408/92. V prípade charterových letov sa vlastne nerobí rozdiel medzi holandskými a neholandskými leteckými spoločnosťami, za predpokladu, že v štáte, kde má sídlo neholandská letecká spoločnosť, majú holandské spoločnosti rovnaký prístup k vykonávaniu charterových letov.

Národná otázka má preto pri realizácii charterových letov menší význam. Ale aj tu musí byť postup transparentný a nediskriminačný. Na požiadanie možno vydať pre realizáciu charterových letov alebo letov ad hoc súhlas s charterom, ktorý predstavuje súhlas na vykonanie určitého počtu charterových letov v určitom termíne. Pri posudzovaní žiadosti sa zohľadňujú tie isté základné kritériá politiky ako pri posudzovaní žiadosti o vydanie licencie na trasu. Ani postup vo vzťahu ku konzultácii a rozhodovaniu nie je odlišný. Okrem toho sa uplatňujú smernice a postupy vydávania súhlasu z rozhodnutia o nepravidelnej leteckej doprave (BOL, rozhodnutie z 2. mája 1975/Stb. 1975, 227) a ďalších predpisov, ktoré z neho vychádzajú (napríklad, ak ide o kompletnú cestu, rozhodnutie o cestách IT (úprava z 5. februára 1981/č. LV/L 20478/Štátna služba pre leteckú premávku/Stcrt. 1981, 33)).

Keďže pri poskytovaní licencií sa prikladá veľký význam posilneniu siete pravidelných leteckých spojení, pri vydávaní súhlasu s chartermi zohráva veľkú úlohu otázka, či nebude vykonaním charterových letov v prípade vydania súhlasu dotknutá z hľadiska leteckej politiky/ekonomiky dôležitá linková služba. Ak niektorý charterový podnik hodlá vykonávať operácie linkovej služby, musí sa takýto podnik najprv prostredníctvom stanovených postupov na základe nariadenia (EHS) č. 2407/92 a JAROPS postarať o potrebné úpravy v povolení na prevádzku a v osvedčení AOC.

Postup pri poskytovaní licencií na trasu

Rokovania o politike leteckej dopravy

Pri rokovaniach o politike leteckej dopravy majú veľký význam záujmy národných leteckých dopravcov. Dnes sa často o dopravných právach rokuje na základe prejavenia záujmu niektorých leteckých dopravcov o nové možnosti. Vopred sa zvažuje, či žiadosť zainteresovaného leteckého dopravcu je v súlade s východiskovými bodmi oznámenia o poskytovaní licencií a či letecká spoločnosť spĺňa všetky požiadavky. Popri tom sa konzultuje s inými zainteresovanými stranami, ktorým sa umožní účasť na rokovaniach. Ak je výsledkom rokovaní to, že na využívaní dopravných práv sa môže zúčastniť len obmedzený počet leteckých dopravcov, vyšle sa s prihliadnutím na základné kritériá politiky oznámenia o poskytovaní licencií pokyn týkajúci sa bilaterálneho vzťahu cez príslušné diplomatické kanály. Súčasné pokyny a na ich základe priznané trasy treba zachovať pri dodržaní predpisov a obmedzení uvedených v licenciách na trasu.

Následkom rozsudku Súdneho dvora je potrebné zohľadniť záujmy leteckých dopravcov zo Spoločenstva usadených v Holandsku. Postup od začatia rokovaní o leteckej doprave do momentu uzavretia dohody o leteckej doprave musí byť aj pre iných ako národných leteckých dopravcov Spoločenstva transparentný a nediskriminačný.

Postup

Leteckí dopravcovia Spoločenstva usadení v Holandsku musia sami podať žiadosť, aby mohli vykonávať získané práva alebo prevádzkovať uvoľnené trasy, ktoré už nevyužíva iný letecký dopravca. Ak letecký dopravca podá písomnú žiadosť o licenciu na trasu, DGTL najprv preskúma, či stav leteckej premávky na predmetnej trase poskytuje priestor na povolenie požadovaného výkonu práv.

Na vybavenie žiadosti o licenciu na trasu sa vzťahujú všeobecné procesné predpisy z kapitol 3, 4 a 6 všeobecného správneho poriadku (Awb). Na ich základe sa rozhodnutie vydáva v zásade v rámci primeranej osemtýždňovej lehoty od doručenia žiadosti. V súlade s týmito predpismi má žiadateľ možnosť v prípade potreby doplniť svoju žiadosť. Žiadateľ sa môže vyjadriť aj v prípade, ak jeho žiadosť úplne alebo čiastočne zamietnu. Na základe Awb sa aj iným zainteresovaným subjektom poskytne možnosť vyjadrenia, ak sa predpokladá, že budú namietať proti vyhoveniu žiadosti. Po vydaní rozhodnutia môžu proti nemu ďalej namietať rôzne zainteresované subjekty.

V novom systéme má licencia na trasu platnosť 5 rokov. Na rozdiel od systémov využívaných v minulosti nie sú s trasami spojené žiadne osobitné lehoty. Trasy, ktoré sa majú prevádzkovať, a príslušné frekvencie sú totiž uvedené v zozname skutočne prevádzkovaných trás vytvorenom ministrom. Zoznam, ktorý sa teda vytvára na základe licencií, platí dovtedy, kým platia licencie. Zoznam možno upravovať na základe predpisov a obmedzení stanovených v licencii na trasu. Takto sa dá meniť na základe článku 3 licencie na trasu okrem iného vtedy, keď sa pre držiteľa licencie rozšíri schválený okruh dostupných práv. Minister môže zoznam zmeniť aj v prípade, ak niektorý držiteľ licencie počas jedného roka alebo dlhšie neprevádzkuje lety na trase schválenej v rámci licencie (princíp ‚use-it-or-lose-it’).

‚Use-it-or-lose-it’

Článok v licenciách na trasu, v ktorom sa upravuje možnosť odňatia trasy, na ktorej sa nelieta dlhšie ako jeden rok, zostáva zachovaný a bude sa aktívnejšie uplatňovať s prihliadnutím na možný nárastu počtu žiadostí na miestach s obmedzeným počtom práv. V záujme prechodu k tomuto aktívnejšiemu prístupu sa vybrala možnosť zrušenia trás až po uplynutí jedného roku od dátumu vydania upraveného opatrenia, najmä vzhľadom na skutočnosť, že v posledných rokoch sa toto ustanovenie neuplatňovalo.

Ak sa rok po povolení prevádzkovania letov na určitých trasách ukáže, že niektorý letecký dopravca realizoval na príslušnej trase menej ako 80 % povolenej frekvencie za rok, môže minister zrušiť povolenie na príslušnú trasu tak, že ju vyškrtne zo zoznamu skutočne prevádzkovaných trás. Pritom sa zohľadnia tieto základné kritériá politiky.

Pre trasy stanovené tento rok na základe licencie na trasu platí, že držiteľ licencie ich môže prevádzkovať len v rámci rozsahu práv stanovených 22. augusta 2004 v dohodách o leteckej doprave.

Povolené frekvencie v prípade určených trás budú pre overenie stanovené v administratívnom systéme. Na základe dohody s leteckými dopravcami Spoločenstva usadenými v Holandsku sa k nim zostaví zoznam, v ktorom budú okrem iného uvedené frekvencie zodpovedajúce prideleným trasám.

Ak je letecký dopravca jediným dopravcom určeným podľa dohody o leteckej doprave a nemožno určiť ďalších leteckých dopravcov (jediné určenie – single designation), možno v takomto prípade odňať všetky povolené frekvencie na danej trase. Ak je, alebo môže byť určených viac leteckých dopravcov (viacnásobné určenie – multiple designation), zváži sa zrušenie nevyužívanej časti pridelených frekvencií. Ak ale obmedzené vykonávanie nie je v súlade s cieľmi obsiahnutými v ďalej uvedených základných kritériách politiky používaných pri prideľovaní obmedzeného počtu dopravných práv, možno zvážiť, či aj v prípade viacnásobného určenia netreba odňať všetky pridelené frekvencie a dať ich k dispozícii pre opätovné rozdelenie.

Minister však vydané povolenie neodoberie, ak letecká spoločnosť preukáže, že nedostatočné využívanie priznaných frekvencií je dôsledkom mimoriadnych okolností, ktorým sa nedalo predísť ani prijatím všetkých primeraných opatrení. Sem možno okrem iného zaradiť situáciu po teroristickom útoku alebo vypuknutí epidémie SARS, ale napríklad aj zavedenie nutných obmedzení vyplývajúcich z taktiky rokovania alebo dôvodov súvisiacich s politikou leteckej dopravy. Možno sem zaradiť aj situácie, v ktorých sú z dôvodu reštriktívnych opatrení vážne obmedzené operácie zdieľania kódov.

Pre opätovné rozdelenie odňatých trás v rámci postupu prideľovania prichádzajú do úvahy všetci leteckí dopravcovia zo Spoločenstva usadení v Holandsku, teda aj leteckí dopravcovia, ktorí mali do zrušenia povolenie prevádzkovať lety na týchto trasách. Na tento účel musia leteckí dopravcovia prejaviť záujem o prevádzkovanie letov na určitej trase prostredníctvom písomnej žiadosti v dostatočnom predstihu (najneskôr 3 mesiace pred obdobím, v ktorom chce letecký dopravca začať prevádzkovať lety, ak sa uvoľnia príslušné trasy/frekvencie). Na základe žiadosti a dostupnosti práv potom DGTL vydá rozhodnutie zohľadňujúce príslušné predpisy správneho práva.

Minister sa môže rozhodnúť, že nepristúpi k odňatiu napriek obmedzenému využívaniu pridelených frekvencií. Napríklad ak letecká spoločnosť, ktorá má povolenie, zavčasu oznámi, že v budúcom roku rozšíri počet letov tak, že opäť využije všetky frekvencie, a žiadna iná letecká spoločnosť neprejaví záujem o prevádzkovanie týchto letov.

Základné kritériá politiky

Základné kritériá politiky, o ktoré sa DGTL opiera pri posudzovaní, či žiadosti o registráciu dopravných práv možno vyhovieť, sú sčasti uvedené v oznámení o politike poskytovania licencií, sčasti vo všeobecnej politike sektoru dopravy a správy vodných ciest, a sú uvedené aj v texte priloženom k rozpočtu podľa novej rozpočtovej prezentácie ‚Od rozpočtovej politiky k politickej zodpovednosti’ (VBTB) (5). V krátkosti možno pre ujasnenie vysvetliť základné kritériá politiky takto. DGTL pri každej žiadosti vychádza zo základných cieľov politiky so zohľadnením rozsudku Súdneho dvora uvedeného nižšie. Keďže dohody o leteckej doprave sa vzájomne značne líšia, miera dôležitosti rôznych východísk sa bude takisto meniť.

Politika leteckej dopravy

Jedným zo všeobecných cieľov politiky sektoru dopravy a správy vodných ciest je ‚zabezpečenie efektívne fungujúceho riadenia leteckej premávky prispievaním k vývoju a stabilite dobre fungujúceho trhu leteckej dopravy’ (6). Holandsko prispieva v tomto rámci k vývoju otvoreného a slobodného trhu dopravy. Pri rokovaniach o dohodách o leteckej doprave sa preto treba usilovať o čo možno najliberálnejší výkon práv. Popritom na dosiahnutie tohto cieľa pri rokovaniach o rozdelení dopravných práv treba počítať s politicko-taktickými úvahami v tejto oblasti.

Vzhľadom na to, čo je vyššie uvedené v rámci ustanovení o národných predpisoch, sa DGTL naďalej bude usilovať o úpravu tohto ustanovenia v rôznych dohodách o leteckej doprave po dohode s bilaterálnym partnerom, aby si aj ostatní leteckí dopravcovia zo Spoločenstva mohli nárokovať udelenie práv na prevádzkovanie dopravy prostredníctvom platných vnútroštátnych postupov, pokiaľ sú usadení v Holandsku.. Ak sa vzťah v oblasti politiky leteckej dopravy pridŕža ustanovenia o národnosti, bude potrebné z prípadu na prípad posúdiť, ako sa toto ustanovenie používa a aké sú jeho dôsledky na udeľovanie práv na prevádzkovanie dopravy a s nimi súvisiace rozhodnutia na týchto trasách.

Pre budúce rokovania v oblasti leteckej dopravy sa budú musieť kvôli transparentnosti postupu a rovnakému prístupu k získaným právam vykonať úpravy v pracovnom postupe. Pritom bude nevyhnutné zohľadniť predpisy uvedené v nariadení o rokovaniach a vykonávaní dohôd o leteckej dopravnej službe medzi členskými štátmi a tretími krajinami (ES 847/2004) (7). Rokovania sa budú viesť v mene všetkých leteckých dopravcov zo Spoločenstva, pričom po ukončení rokovaní budú upovedomení všetci leteckí dopravcovia zo Spoločenstva usadení v Holandsku, ktorí môžu následne podať žiadosť o povolenie vykonávania získaných práv.

Pokiaľ ide o prepravu, DGTL sa bude snažiť o vytvorenie osobitného režimu pre nákladnú dopravu s bilaterálnym partnerom, aby mohli byť optimálne zosúladené záujmy nákladných dopravcov. Ak nebude možné docieliť osobitný režim pre nákladnú dopravu, DGTL na základe kritérií politiky v tomto programe a v usmerneniach pre politiku poskytovania licencií bude z prípadu na prípad posudzovať, ako môžu byť nadobudnuté práva rozdelené medzi osobných dopravcov a nákladných dopravcov.

Na postup od rokovaní v oblasti politiky leteckej dopravy k výkonu nadobudnutých práv sa budú vzťahovať platné normy vnútroštátnych a európskych pravidiel súťaže a príslušná judikatúra. V súvislosti so zdieľaním kódov ďalej platí, že pre lety z Holandska, do Holandska a cez Holandsko z holandského územia je v zásade potrebné iba určenie prevádzkujúceho dopravcu. Niektoré krajiny napriek tomu požadujú, aby bol určený aj marketingový dopravca podľa dohody o leteckej doprave, a niekedy sa vyžaduje licencia na prevádzkovanie letov. To môže pri jedinom určení znamenať, že nezostane priestor na určenie iného leteckého dopravcu Spoločenstva usadeného v Holandsku. V prípade viacnásobného určenia môže táto skutočnosť viesť k tomu, že počet frekvencií, ktorý bude realizovaný pre marketingového dopravcu, bude predstavovať obmedzenie z hľadiska zvyšných frekvencií podľa dohody o leteckej doprave. Na žiadosť marketingového dopravcu treba v takýchto prípadoch preskúmať, či to nie je dôvod na vydanie určenia a/alebo povolenia ministra na základe licencie na trasu.

Pre existujúce operácie zdieľania kódov, ktoré sú už povolené na základe dohôd o leteckej doprave, zostávajú leteckým spoločnostiam zachované ich práva pri zohľadnení podmienok a bližších ustanovení uvedených v licencii na trasu.

Ak letecký dopravca získal povolenie na prevádzkovanie letov na určitej trase a plánuje zmeniť priame prevádzkovanie tejto trasy na nepriame prevádzkovanie prostredníctvom zdieľania kódov, musí o tejto skutočnosti upovedomiť DGTL. V prípade, ak kvôli spomenutej úprave spôsobu prevádzkovania alebo kvôli novým operáciám zdieľania kódov vznikne podnet na rokovania v oblasti leteckej dopravy, čím dôjde k zmenám v rozsahu práv, DGTL na základe kritérií politiky znovu posúdi, akým spôsobom sa práva rozdelia.

Kvalita siete

Ako je uvedené v oznámení o poskytovaní licencií, zohráva otázka siete leteckých spojení z Holandska, do Holandska a cez Holandsko významnú úlohu pri posudzovaní toho, či bude leteckému dopravcovi vydané povolenie na prevádzkovanie letov na trase mimo Európskeho spoločenstva. V oznámení sa stanovuje, že leteckým spoločnostiam uchádzajúcim sa o linkovú službu nie je možné poskytnúť licencie na trasu, pri ktorých možno predpokladať, že sa dotknú existujúcej celosvetovej siete z Holandska v jej primárnych uzloch. Takýmto spôsobom sa vykonáva politika posilňovania siete leteckých spojení cez Holandsko. V rámci materiálu ‚Od rozpočtovej politiky k politickej zodpovednosti’ (VBTB) na roky 2002-2006 možno zhrnúť ciele politiky takto: ‚udržanie a posilnenie spojenia so svetovou sieťou leteckej dopravy pre Holandsko v rámci otvoreného a konkurenčného medzinárodného trhu dopravy’ (8). V tomto prípade sa má docieliť, aby letisko Schiphol patrilo naďalej k 4 vedúcim letiskám severozápadnej Európy z hľadiska kvality siete.

Či sa tak realizuje dostatočný príspevok ku kvalite siete, bude možné okrem iného výhľadovo posúdiť počtom nastupujúcich a vystupujúcich cestujúcich na jednej strane a prestupujúcich cestujúcich (9) na druhej strane. U nastupujúcich a vystupujúcich cestujúcich ide o ‚kvalitu dosiahnuteľnosti’ Holandska leteckou dopravou (v tomto prípade cez letisko Schiphol). U prestupujúcich cestujúcich ide o ‚kvalitu transferu’, aby sa cez Holandsko (v tomto prípade cez letisko Schiphol) realizovalo prepojenie.

Skúšobné kritériá, ktoré sa pri tomto posudzovaní zvažujú z hľadiska kvality siete, sa riadia podľa typu a kvality nadväzujúcich leteckých služieb. Pritom sú pre DGTL základom nasledovné údaje:

— popis leteckej služby (o. i. predpokladaná trasa),

— frekvencia leteckej služby a ponúkaná kapacita,

— druh lietadla a konfigurácia,

— priame alebo nepriame spojenie,

— začiatok leteckej služby,

— kontinuita leteckej služby,

— druh služby (osobná, nákladná alebo iná),

— prístupnosť leteckej služby pre používateľov,

— realizácia prepojení,

— stupeň konkurencie na trase.

Bezpečnosť

Všeobecný cieľ politiky DGTL je ‚podpora bezpečnosti dopravy a prepravy v oblasti leteckej premávky’ (10). V rámci toho sa vyžaduje, aby letecká spoločnosť vlastnila platné osvedčenie AOC. Dopravu možno vykonávať len v medziach tohto osvedčenia pri dodržaní vnútroštátne a medzinárodne platných bezpečnostných požiadaviek.

Vydanie a platnosť povolenia na prevádzku, ktoré je potrebné pre licenciu na trasu, je v každom čase závislé od vlastníctva platného osvedčenia AOC, v ktorom sú špecifikované aktivity spadajúce pod povolenie na prevádzku (článok 9, nariadenie (EHS) č. 2407/92).

Životné prostredie

Všeobecným kritériom politiky v rámci životného prostredia je ‚dosiahnutie a udržiavanie trvalého rozvoja leteckej dopravy’ (11). V rámci tohto východiska môžu mať význam charakteristiky hlučnosti a emisií lietadiel používaných na prevádzkovanie v rámci určitej trasy.

Usadenie sa

Na základe článku 43 Zmluvy o ES sú zakázané obmedzenia slobody štátnych príslušníkov (alebo spoločností, pozri článok 48 Zmluvy o ES) usadiť sa a rovnako aj obmedzenia, ktoré sa týkajú zakladania obchodných zastúpení, organizačných zložiek alebo dcérskych spoločností štátnymi príslušníkmi členského štátu.

Článok 43 umožňuje štátnym príslušníkom/podnikom jedného členského štátu vykonávať činnosť v inom členskom štáte v súlade s vnútroštátnymi predpismi, ktoré sa vzťahujú na štátnych príslušníkov štátu, v ktorom dochádza k usadeniu sa. Európsky súdny dvor rozhodol, že spoločnosť usadená v jednom členskom štáte sa musí posudzovať rovnako ako národné spoločnosti daného členského štátu. Požiadavka väčšinového národného vlastníckeho podielu a účinnej kontroly v dohodách o leteckej doprave predstavuje porušenie slobody usadiť sa.

Zo všeobecného pravidla a príslušnej judikatúry Súdneho dvora vyplýva, že európske požiadavky na usadenie sa majú dopad na účinné a efektívne vykonávanie činností v oblasti leteckej dopravy s ohľadom na ich dlhodobé vykonávanie, pričom sa právna forma spoločnosti nepovažuje za rozhodujúcu. Zároveň je to vyjadrené v odôvodnení 10 nariadenia o rokovaniach a vykonávaní dohôd o leteckej dopravnej službe medzi členskými štátmi a tretími krajinami.

DGTL preskúma, či je letecký dopravca zo Spoločenstva skutočne usadený v Holandsku, ak si tento dopravca chce uplatniť nárok na práva na prevádzkovanie leteckej dopravy, ktoré Holandsko nadobudlo v bilaterálnych rokovaniach. Kritériá skutočnej integrácie do národného hospodárstva a stálej prítomnosti v Holandsku, ktoré vyplývajú z judikatúry Súdneho dvora, sa pritom použijú ako referenčné prostriedky. Letecký dopravca zo Spoločenstva usadený v Holandsku musí navyše dodržať holandské právne predpisy, ktoré sa vzťahujú na holandských leteckých dopravcov. Týka sa to okrem iného požiadaviek licencie v článku 16, 16a, a 16b zákona o leteckej doprave, ktoré sa zakladajú predovšetkým na požiadavkách nariadenia (EHS) č. 2407/92.

Obmedzenia na základe osvedčenia AOC pre dopravcov z EÚ pochádzajúcich z ostatných členských štátov nie sú povolené, keďže pôvodná domáca licencia musí byť uznaná na základe harmonizovaného základu nariadenia (EHS) č. 2407/92. Zároveň je potrebné zohľadniť skutočnosť, že súčasné bezpečnostné požiadavky nie sú úplne zosúladené. To môže byť dôvodom na to, aby boli bezpečnostné požiadavky na istý čas čiastočne podriadené vnútroštátnemu právu (12). Záchytné body pre tento postup poskytuje článok 16a ods. 4, v ktorom sa ustanovuje, že minister môže odňať licenciu, na ktorú sa vzťahuje nariadenie (EHS) č. 2407/92, z dôvodu prevádzkovania dopravy v rozpore s predpismi stanovenými týmto zákonom alebo na jeho základe, alebo z dôvodu nezohľadnenia predpisov súvisiacich s licenciou.

Uvedené odôvodnenie 10 rovnako stanovuje, že spoločnosť, ktorá je usadená vo viacerých členských štátoch, sa musí podriadiť požiadavkám, ktoré vyplývajú z vnútroštátneho práva, pokiaľ sú v súlade s právnymi predpismi Spoločenstva. Okrem predpisov v zákone o leteckej doprave platia teda aj vnútroštátne predpisy, napríklad v oblasti pracovného práva a ochrany spotrebiteľa, pokiaľ sa uplatňujú nediskriminačným spôsobom.

Vlastníctvo a kontrola

Európsky súdny dvor dospel k záveru, že ustanovenia o národnosti v dohodách o leteckej doprave, v dôsledku ktorých pre udelené práva na prevádzkovanie dopravy neprichádzajú do úvahy všetci leteckí dopravcovia zo Spoločenstva usadení v príslušnej krajine, predstavujú porušenie práva usadiť sa.

Požiadavka v licencii na trasu, aby väčšinový vlastnícky podiel a účinná kontrola boli a zostali v holandských rukách, sa nahradí. Požiadavka bude na základe článku 4 ods. 2 nariadenia Rady (EHS) č. 2407/92 (13) formulovaná tak, že letecký dopravca musí byť leteckým dopravcom zo Spoločenstva usadeným v Holandsku. Leteckého dopravcu zo Spoločenstva je momentálne potrebné charakterizovať v zmysle nariadenia č. 2407/92 ako leteckého dopravcu, ktorého vlastníctvo je prostredníctvom väčšinovej majetkovej účasti a účinnej kontroly v rukách jedného alebo viacerých členských štátov Európskej únie a/alebo štátnych príslušníkov členských štátov. Skutočnosť, že ide o leteckého dopravcu zo Spoločenstva, je možné preukázať platnou prevádzkovou licenciou na základe uvedeného nariadenia. Preto sa vyžaduje vlastníctvo prevádzkovej licencie na základe nariadenia č. 2407/92.